Document ID: 32007D0184

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Μαρτίου 2007
σχετικά με τη δημοσίευση των στοιχείων αναφοράς του προτύπου EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες» όσον αφορά τις τεχνικές απαιτήσεις για τα ημισφαιρικά παιχνίδια σύμφωνα με την οδηγία 88/378/ΕΟΚ του Συμβουλίου σχετικά με την ασφάλεια των παιχνιδιών
[κοινοποιηθείσα υπό τον αριθμό Ε(2007) 1256]
(Κείμενο που παρουσιάζει ενδιαφέρον για τον ΕΟΧ)
(2007/184/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 88/378/ΕΟΚ του Συμβουλίου, της 3ης Μαΐου 1988, για την προσέγγιση των νομοθεσιών των κρατών μελών σχετικά με την ασφάλεια των παιχνιδιών (1), και ιδίως το δεύτερο εδάφιο του άρθρου 6 παράγραφος 1,
τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (2), όπως τροποποιήθηκε με την οδηγία 98/48/ΕΚ (επιτροπή προτύπων και τεχνικών κανονισμών),
Εκτιμώντας τα ακόλουθα:
(1)
Το άρθρο 2 της οδηγίας 88/378/ΕΟΚ προβλέπει ότι τα παιχνίδια πρέπει να διατίθενται στην αγορά μόνον εφόσον δεν θέτουν σε κίνδυνο την ασφάλεια ή/και την υγεία των χρηστών ή τρίτων, όταν χρησιμοποιούνται σύμφωνα με τον προορισμό τους ή με άλλο αναμενόμενο τρόπο, λαμβανομένης υπόψη της συνήθους συμπεριφοράς των παιδιών.
(2)
Σύμφωνα με το άρθρο 5 παράγραφος 1 δεύτερο εδάφιο της οδηγίας 88/378/ΕΟΚ, τα παιχνίδια τεκμαίρεται ότι πληρούν τις βασικές απαιτήσεις ασφάλειας που αναφέρονται στο άρθρο 3 της εν λόγω οδηγίας, εφόσον συμμορφώνονται με τα σχετικά εθνικά πρότυπα τα οποία μεταγράφουν τα εναρμονισμένα πρότυπα των οποίων τα στοιχεία αναφοράς έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων.
(3)
Σύμφωνα με το άρθρο 5 παράγραφος 1 δεύτερο εδάφιο της οδηγίας 88/378/ΕΟΚ, τα κράτη μέλη οφείλουν να δημοσιεύουν τα στοιχεία αναφοράς των εθνικών προτύπων τα οποία μεταγράφουν τα εναρμονισμένα πρότυπα των οποίων τα στοιχεία αναφοράς έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων.
(4)
Η ευρωπαϊκή επιτροπή τυποποίησης (CEN), κατόπιν εντολής της Επιτροπής, κατάρτισε και ενέκρινε το εναρμονισμένο πρότυπο EN 71-1:1998 «Ασφάλεια παιχνιδιών - Μέρος 1: μηχανικές και φυσικές ιδιότητες» στις 15 Ιουλίου 1998, του οποίου τα στοιχεία αναφοράς δημοσιεύτηκαν για πρώτη φορά στην Επίσημη Εφημερίδα των Ευρωπαϊκών Κοινοτήτων στις 28 Ιουλίου 1999 (3).
(5)
Στις 16 Σεπτεμβρίου 2004, η ευρωπαϊκή επιτροπή τυποποίησης ενέκρινε την τροπολογία 10 στο εναρμονισμένο πρότυπο EN 71-1:1998 «Ασφάλεια παιχνιδιών - Μέρος 1: μηχανικές και φυσικές ιδιότητες». Τα στοιχεία αναφοράς της τροπολογίας αυτής δημοσιεύτηκαν για πρώτη φορά στην Επίσημη Εφημερίδα της Ευρωπαϊκής Ένωσης στις 2 Αυγούστου 2005 (4).
(6)
Στις 19 Σεπτεμβρίου 2005, η ευρωπαϊκή επιτροπή τυποποίησης ενέκρινε το πρότυπο EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες» το οποίο αποτελεί ενοποιημένη έκδοση του εναρμονισμένου προτύπου EN 71-1:1998 και των 11 τροπολογιών του. Η τροπολογία 10 ενσωματώθηκε στο πρότυπο EN 71-1:2005.
(7)
Η τροπολογία 10 σκοπό έχει να αντιμετωπίσει τον κίνδυνο ασφυξίας που παρουσιάζουν τα παιχνίδια με σχήμα κυπέλου, μπολ ή μισού αυγού τα οποία έχουν σχεδόν στρογγυλό, ωοειδές ή ελλειπτικό άνοιγμα και τα μικρά παιδιά είναι δυνατόν να τα τοποθετήσουν στο πρόσωπό τους καθώς παίζουν δημιουργώντας αεροστεγές κάλυμμα. Η τροπολογία εξαιρεί από το πεδίο εφαρμογής της τα παιχνίδια σερβιρίσματος ποτών, όπως τα φλυτζάνια των σερβίτσιων τσαγιού.
(8)
Σύμφωνα με το άρθρο 6 παράγραφος 1 της οδηγίας 88/378/ΕΟΚ, οι γαλλικές αρχές υπέβαλαν επίσημη ένσταση όσον αφορά τις απαιτήσεις για τα ημισφαιρικά παιχνίδια, και ιδίως όσον αφορά την εξαίρεση για τα παιχνίδια που χρησιμοποιούνται για ποτά όπως ορίζεται στο πρότυπο EN 71-1:2005.
(9)
Οι γαλλικές αρχές ισχυρίζονται ότι ο σκοπός των τεχνικών απαιτήσεων που προβλέπονται στο εναρμονισμένο πρότυπο για τα ημισφαιρικά παιχνίδια είναι να αντιμετωπίσουν τον κίνδυνο ασφυξίας που παρουσιάζουν ορισμένα σχήματα παιχνιδιών τα οποία μπορούν να τοποθετηθούν μπροστά στη μύτη και στο στόμα ενός παιδιού δημιουργώντας αεροστεγές κάλυμμα. Μεταξύ των προϊόντων αυτών είναι και παιχνίδια που χρησιμοποιούν τα παιδιά για να πιουν. Πρόκειται για παιχνίδια τα οποία είναι παρά πολύ πιθανόν να τοποθετήσουν τα παιδιά στο στόμα τους όταν παίζοντας προσποιούνται ότι πίνουν. Επομένως, οι γαλλικές αρχές ισχυρίζονται ότι τα παιχνίδια σερβιρίσματος ποτών πρέπει να τηρούν τις απαιτήσεις για τα ημισφαιρικά παιχνίδια του εναρμονισμένου προτύπου EN 71-1:2005.
(10)
Σύμφωνα με τον Ευρωπαϊκό Οργανισμό Τυποποίησης (CEN), η τυποποίηση των ημισφαιρικών παιχνιδιών αιτιολογήθηκε από περιστατικά που συνέβησαν με μικρά παιδιά που έπαιζαν με τέτοιου είδους παιχνιδιού σε εστιατόρια σελφσέρβις. Οι εργασίες βασίστηκαν σε συνολική έρευνα που διενεργήθηκε με σκοπό να διαπιστωθεί το κρίσιμο μέγεθος και σχήμα των αντικειμένων που επρόκειτο να καλύψει η τυποποίηση σε σχέση με τα παιδιά πρέπει να προστατεύονται. Όσον αφορά τα αντικείμενα σερβιρίσματος ποτών, π.χ. φλυτζάνια σερβίτσιων τσαγιού, ο CEN κατέληξε στο συμπέρασμα ότι δεν είχαν καταγραφεί περιστατικά με αυτά τα παιχνίδια ούτε και με πραγματικά φλυτζάνια. Βάσει των ερευνών αυτών ο CEN αποφάσισε ότι δεν συνέτρεχε λόγος επέκτασης του έργου της τυποποίησης σε αυτό το συγκεκριμένο είδος παιχνιδιών.
(11)
Κατόπιν αιτήματος της Επιτροπής, οι εμπειρογνώμονες των κρατών μελών για την ασφάλεια των παιχνιδιών ενημέρωσαν την Επιτροπή σχετικά με περιστατικά που είχαν προκληθεί από παρόμοια παιχνίδια. Τα περιστατικά αναφέρονται σε έκθεση που δημοσιεύτηκε στο περιοδικό «Pediatrics», τόμος 111, τεύχος 1, Ιανουάριος 2003. Σύμφωνα με την έκθεση αυτή έχουν καταγραφεί συνολικά 17 περιστατικά. Σε όλες τις περιπτώσεις που διερευνήθηκαν, τα παιδιά βρέθηκαν με το ημιάκαμπτο αντικείμενο με δύναμη κολλημένο στα πρόσωπά τους. Από τα 17 περιστατικά τα 13 αφορούσαν παιχνίδια. Τα περιστατικά αυτά αφορούσαν παιδιά ηλικίας από 4 έως 36 μηνών.
(12)
Επιπλέον, η Επιτροπή ενημερώθηκε επίσης για ένα μη θανατηφόρο περιστατικό στις ΗΠΑ που κατέγραψε η αμερικανική επιτροπή ασφάλειας των καταναλωτικών προϊόντων στις 27 Οκτωβρίου 2000. Ένα παιδί ηλικίας δυόμιση ετών βρέθηκε με ένα παιχνίδι φλυτζάνι από σκληρό πλαστικό κολλημένο στο στόμα και στη μύτη του. Το παιχνίδι αυτό περιλαμβανόταν σε παιχνίδι-σερβίτσιο τσαγιού.
(13)
Βάσει των πληροφοριών που υπέβαλαν οι γαλλικές αρχές, οι άλλες εθνικές αρχές και η επιτροπή προτύπων και τεχνικών κανονισμών, διαπιστώνεται ότι τα παιχνίδια σερβιρίσματος ποτών μπορεί να παρουσιάζουν κίνδυνο ασφυξίας. Λαμβάνοντας υπόψη ότι τα παιχνίδια αυτά εξαιρούνται από το πεδίο εφαρμογής του προαναφερθέντος προτύπου, σύμφωνα με το άρθρο 5 παράγραφος 2 της οδηγίας 88/378/ΕΟΚ, τα κράτη μέλη θεωρούν ότι τα προαναφερθέντα παιχνίδια πληρούν τις βασικές απαιτήσεις ασφάλειας μόνο εφόσον συνοδεύονται από πιστοποιητικό εξέτασης τύπου CE το οποίο έχει εκδοθεί από κοινοποιημένο φορέα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παιχνίδια με σχήμα κυπέλου, μπολ ή μισού αυγού για σερβίρισμα ποτών τα οποία έχουν σχεδόν στρογγυλό, ωοειδές ή ελλειπτικό άνοιγμα εξαιρούνται από το πεδίο εφαρμογής του προτύπου EN 71-1:2005. Ωστόσο, είναι δυνατόν να παρουσιάζουν τον ίδιο κίνδυνο ασφυξίας που παρουσιάζουν τα παιχνίδια που πρέπει να ανταποκρίνονται στο εν λόγω πρότυπο. Επομένως, η Επιτροπή αναθέτει στον Ευρωπαϊκό Οργανισμό Τυποποίησης να επανεξετάσει το εν λόγω πρότυπο.
Άρθρο 2
Η δημοσίευση στην Επίσημη Εφημερίδα της Ευρωπαϊκής Ένωσης των στοιχείων αναφοράς του προτύπου EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες» πρέπει να συνοδεύεται από την ακόλουθη προειδοποίηση:
«Παιχνίδια με σχήμα κυπέλου, μπολ ή μισού αυγού τα οποία έχουν σχεδόν στρογγυλό, ωοειδές ή ελλειπτικό άνοιγμα για σερβίρισμα ποτών, όπως τα παιχνίδια-σερβίτσια τσαγιού, μπορεί να παρουσιάζουν κίνδυνο για την υγεία των παιδιών. Τα παιχνίδια αυτά δεν καλύπτονται από το πρότυπο, επομένως, τα προϊόντα αυτά πρέπει να συνοδεύονται από πιστοποιητικό εξέτασης τύπου CE και η συμμόρφωση με το εγκεκριμένο μοντέλο πρέπει να επιβεβαιώνεται με την επικόλληση της σήμανσης CE».
Άρθρο 3
Μια προειδοποίηση ταυτόσημη με εκείνη που προβλέπεται στο άρθρο 2 της παρούσας απόφασης συνοδεύει τα στοιχεία αναφοράς του εθνικού προτύπου το οποίο μεταγράφει το εναρμονισμένο πρότυπο EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες», τα οποία οφείλουν να δημοσιεύουν τα κράτη μέλη σύμφωνα με το άρθρο 5 παράγραφος 1 δεύτερο εδάφιο της οδηγίας 88/378/ΕΟΚ.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 23 Μαρτίου 2007.

Labels: 3
7
1